《古意》
清代·周馨桂

南国有美人，高楼城南端。问年如罗敷，生小有令颜。

三月蚕苦饥，不辞采桑艰。春风如有意，吹遇南陌间。

何以赠美人，骊龙颔下珠。团圞似明月，照耀合欢襦。

美人意不然，为怜采深渊。何以赠美人，秋江多芙蓉。

盈盈艳云髻，灼灼辉玉容。美人意不嘉，为怜非春花。

何以赠美人，荆山一片玉。裁为约指环，素手绝尘俗。

美人意不欲，为怜曾刖足。相见欲相亲，曷以将我怀。

粉黛君自有，我情非所谐。徘徊思所赠，安得情非乘。

我欲陈此曲，归来抚素琴。弹作陌上桑，慷慨有馀音。

作者简介：字小山，诸生。顾山人。生于道光六年。深于经学，诗学三唐，擅书艺，工诗词。著有养斋诗文集五卷。邑志传儒林。